Joulukuun 14 päivänä 1987 annetun asetuksen (ETY) N:o 3975/87 5 artiklan mukainen tiedonanto asiasta IV/37.749 - Austrian Airlines Österreichische Luftverkehrs AG/Scandinavian Airlines System

(2000/C 193/06)

(ETA:n kannalta merkityksellinen teksti)

I SCANDINAVIAN AIRLINES SYSTEMIN (SAS) JA AUSTRIAN AIRLINESIN (AUA) TEKEMÄ HAKEMUS

Austrian Airlines ja Scandinavian Airlines System ovat ilmoittaneet 30 päivänä joulukuuta 1999 neuvoston asetuksen (ETY) N:o 3975/87 5 artiklan nojalla yhteistyösopimuksesta ja pyytäneet päätöstä EY:n perustamissopimuksen 81 artiklan 3 kohdan ja ETA-sopimuksen 53 artiklan 3 kohdan soveltamisesta niiden väliseen liittoutumaan.

II SOPIMUKSEN SISÄLTÖ

Yhteistyösopimusta ja sen täytäntöönpanoa koskevia sopimuksia pidetään askeleena kohti Austrian Airlines -konsernin liittymistä STAR Alliance -liittoutumaan. Osapuolet aikovat tehdä yhteistyötä useilla aloilla (esimerkiksi yleisten palvelustandardien soveltaminen, yhteistyöverkoston luominen, yhteisen liikennejärjestelmän (Joint Traffic System) perustaminen, yhteistunnusten käyttö, hinnoista ja erityisestä tuottojen osituksesta sopiminen, myynti ja markkinointi, kanta-asiakasohjelma, lentokenttäpalvelut, rahtipalvelut ja muut alat, joilla osapuolilla on yhteisiä etuja).

Maailmanlaajuiseen yhteistyöhön sisältyy aikataulujen yhteissuunnittelu tärkeimpien solmukohtien liikenteen optimoimiseksi sekä hinnoittelupolitiikkojen, reittiohjelmien ja kapasiteettien yhteensovittaminen. Palveluja tarjotaan samoin ehdoin kaikille yhteistunnuslentoja ja yhteistä liikennejärjestelmää käyttäville matkustajille. Itävallan ja Skandinavian maiden (Norja, Ruotsi ja Tanska) välisessä liikenteessä on sovittu pisimmälle menevästä yhteistyöstä. Yhteistä liikennejärjestelmää sovelletaan kaikkeen Itävallan ja Skandinavian väliseen lentoliikenteeseen, ja osapuolet jakavat tämän toiminnan voitot ja tappiot. Kaikki yhteisen liikennejärjestelmän lennot lennetään yhteistunnuksin.

III POIKKEUKSEN PERUSTELUT

Osapuolet ovat esittäneet 81 artiklan 3 kohdan soveltamiselle seuraavat perustelut:

1. Lentopalvelujen tarjonnan parantuminen ja taloudellinen kehitys

Osapuolten mukaan Itävallan ja Skandinavian välistä liikennettä lukuun ottamatta niiden verkostot ovat pääasiassa toisiaan täydentäviä. Yhdistämällä verkostonsa osapuolet pyrkivät luomaan laajan koko Euroopan kattavan verkoston, jonka ansiosta yhteydet etenkin Itä-Euroopan maihin paranevat. Näiden kahden verkoston yhdistäminen luo uusia liikenneyhteyksiä, joiden odotetaan lisäävän kysyntää. Verkostojensa yhteensovittamisella osapuolet pyrkivät parantamaan lentoliikenteensä ja maapalvelujensa tasoa ja jakelua, sillä yhdistettynä resurssien käyttö tehostuu.

Osapuolet väittävät, että yhteistyösopimus laskee kustannuksia kasvattamalla matkustajamääriä. Siten ne pystyvät hyötymään mittakaavaeduista, jakelujärjestelmien ja maahuolintapalvelujen paremmasta organisoinnista ja yhteisestä kustannustehokkaasta tuotanto- ja jakelujärjestelästä.

2. Yhteistyösopimuksesta hyötyvät myös kuluttajat

Osapuolten mukaan asiakkaat hyötyvät kattavammasta verkostosta, sillä tarjottavat palvelut tehostuvat. Palvelun odotetaan parantuvan, koska lentoaikatauluja yhteensovitetaan entistä enemmän, lentojen ja liikenneyhteyksien määrä kasvaa, odotusajat lyhenevät, siirtyminen terminaalien välillä lakkaa ja niin lentoja kuin maahuolintapalvelujakin koskevia palvelustandardeja yhdenmukaistetaan. Kustannusten leikkaukset mahdollistavat lentohintojen alentamisen. Lisäksi osapuolet väittävät, että asiakkaat hyötyvät välillisesti yhteistyön mahdollistamasta resurssien ympäristöystävällisemmästä käytöstä.

3. Yhteistyösopimus ei aseta osapuolille rajoituksia, jotka eivät ole välttämättömiä sopimuksen tavoitteiden saavuttamisen kannalta

Osapuolten mukaan laajemman eurooppalaisen verkoston muodostaminen edellyttää laajaa yhteistyötä näiden kahden lentoyhtiön välillä. Yhtenä integroituna verkostona toimimisen tavoitetta ei voida saavuttaa, mikäli osapuolet voivat myös tulevaisuudessa kilpailla Itävallan ja Skandinavian välisillä reiteillä. Suunnitellut kustannusten leikkaukset edellyttävät merkittävää materiaalin sekä työvoiman ja taloudellisten resurssien yhdistämistä. Osapuolten mukaan pelkkä yhteistunnuksen käyttö tai yhtiöidenvälinen ns. interlining-sopimus ei riitä näiden tavoitteiden saavuttamiseen, sillä tällöin lentokoneita ei voida käyttää parhaalla mahdollisella tavalla, minkä vuoksi myöskään lentoaikataut eivät ole parhaat mahdolliset.

4. Yhteistyösopimus ei poista kilpailua merkittävältä osalta markkinoita

Osapuolet ovat väittäneet, että yhteistyösopimuksen rakenteelliset vaikutukset jäävät rajallisiksi osapuolten osin päällekkäisten verkostojen, transit-matkustajien merkityksen sekä todellisen ja mahdollisen kilpailun vuoksi. Osapuolet väittävät, etteivät ne pysty poistamaan kilpailua kokonaan suurelta osalta Itävallan ja Skandinavian välistä tai kolmansiin maihin suuntautuvaa liikennettä. Sitä vastoin yhteistyösopimus lisää eri lentoyhtiöliittoutumien välistä kilpailua. Koska osapuolten tarjoamat kuljetuspalvelut sekä hintojen mukauttamiskyky paranevat, ne pakottavat muut liittoutumat vastaaviin parannuksiin, mikä puolestaan hyödyttää asiakkaita.

IV PÄÄTELMÄT

Komissio toteaa alustavasti, että kyseinen sopimus on EY:n perustamissopimuksen 81 artiklan 1 kohdan mukainen, mutta se ei ole muodostanut kantaa 81 artiklan 3 kohdan soveltuvuudesta. Asetuksen (EYT) N:o 3975/87 5 artiklan mukaisesti komissio kehottaa asianomaisia osapuolia lähettämään huomautuksensa AUA:n ja SAS:n välisestä yhteistyösopimuksesta 30 päivän kuluessa tämän tiedonannon julkaisemisesta osoitteeseen: Euroopan komissio Kilpailun pääosasto Tiedoksi: Oliver Stehmann Yksikkö IV/D2 Toimisto C 100 - 6/134

Rue de la Loi/Wetstraat 200

B - 1049 Bruxelles/Brussel Faksi (32-2) 296 29 11 sähköposti: Oliver.Stehmann@cec.eu.int